Diari Oficial de la Generalitat Valenciana


Sumari del DOGV 6718, del 21-02-2012 (2012/1576)

RESOLUCIÓ de 14 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc de col·laboració en I+D+i entre la Conselleria de Sanitat, l'Agència Valenciana de Salut, la Universitat de València i Nephrocare E-Services Spain, SL.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6718

Data del DOGV
:   21-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1576


Data del document
:   14-02-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 14 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc de col·laboració en I+D+i entre la Conselleria de Sanitat, l'Agència Valenciana de Salut, la Universitat de València i Nephrocare E-Services Spain, SL. [2012/1576]  
La Conselleria de Sanitat, l'Agència Valenciana de Salut, la Universitat de València i Nephrocare E-Services Spain, SL, han subscrit, després de la tramitació prèvia reglamentària, el 2 de febrer de 2012, el acord marc de col·laboració en investigació, desenrotllament i innovació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 84/2012, i que figura com a annex d'esta resolució.  
  
València, 14 de febrer de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Acord marc de col·laboració en I+D+I entre la Conselleria de Sanitat, l'Agència Valenciana de Salut, la Universitat de València i Nephrocare E-Services Spain, SL  
  
València, 2 de febrer de 2012  
  
Intervenen  
D'una part, Luis Eduardo Rosado Bretón, conseller de Sanitat de la Generalitat, nomenat per Decret 6/2011, de 21 de juny de 2011 (DOCV núm. 6549, de 22.06.2011). Intervé, així mateix, en la seua condició de president del Consell d'Administració de l'Agència Valenciana de Salut, facultat per a la firma del present conveni, en virtut de l'Acord d'1 de febrer de 2007 del Consell d'Administració de l'Agència Valenciana de Salut pel qual es deleguen competències en el president del Consell d'Administració i en el director gerent de l'Agència Valenciana de Salut, publicat en el Diari Oficial de la Comunitat Valenciana de data 19 de febrer de 2007, de conformitat amb els articles 26 i 27 de la Llei 3/2003, de 6 de febrer, d'Ordenació Sanitària. Específicament autoritzat per a la subscripció del present conveni en virtut de l'Acord del Consell de data 27 de gener de 2012.  
  
D'una altra part, la Universitat de València, amb CIF J-7017658-K, domicili a l'avinguda Blasco Ibáñez, 13, de València, i en representació d'esta Esteban Morcillo Sánchez, amb DNI 94370384-F, en qualitat de rector magnífic, segons Decret 49/2010, de 26 de març, del Consell de la Generalitat Valenciana.  
I d'una altra part, Nephrocare E-Services Spain, SL, amb CIF H79757843 i domicili social a Cañada del Real de las Merinas, número 7, edifici 3, planta 5, de Madrid, i en representació d'esta Ricardo Pedro Arias Duval, amb DNI 2282378J. en qualitat d'administrador solidari, segons l'escriptura pública de data 19 de juliol de 2002 davant del notari José Carlos Sánchez González i data d'inscripció en el registre 27 d'agost de 2002.  
Tots es reconeixen capacitat i legitimació suficient per a dur a terme la subscripció del present acord marc de col·laboració en investigació, desenrotllament i innovació.  
  
Exposen  
  
Que l'Agència Valenciana de Salut és la prestadora de la cobertura assistencial pública a la Comunitat Valenciana i segons l'article 23 de la Llei 3/2003, de 6 de febrer, d'Ordenació Sanitària de la Comunitat Valenciana. Per la seua banda, l'article 3 de la dita llei establix com un dels principis rectors d'eixa ordenació sanitària la potenciació i el desenrotllament de la investigació científica en l'àmbit de la salut i, segons l'article 49 de la mencionada llei, corresponen a la Conselleria de Sanitat les funcions següents: la programació de la política d'investigació en matèria de salut i les seues prioritats, d'acord amb el Pla de Salut de la Comunitat Valenciana; la planificació, promoció i avaluació de les accions d'investigació en relació amb els problemes i les necessitats de salut de la població valenciana; l'impuls i coordinació dels programes d'investigació i estudi en ciències de la salut; la busca, el disseny i dotació d'estructures per a la investigació, i l'avaluació sanitària i econòmica de les inversions públiques en investigació.  
  
Que la Universitat de València té com a missió promoure i catalitzar relacions eficaces d'intercanvi de coneixement aplicat a les necessitats de la societat i, en especial, de les empreses.   
Que Nephrocare E-Services Spain, SL, és una companyia dedicada al desenrotllament i la prestació de servicis de caràcter tecnològic vinculats al tractament de pacients amb insuficiència renal i és una filial de Fresenius Medical Care Beteiligungsgesellschaft mbH.  
  
ACORDEN  
  
Estretir les seues relacions, unir esforços i establir normes àmplies d'actuació que canalitzen i incrementen, dins d'un marc preestablit, els contactes i col·laboracions ja existents i futurs.  
Amb este fi, formalitzen el present acord marc de col·laboració, d'acord amb les següents:  
  
Clàusules  
  
Primera. Objecte de l'acord marc de col·laboració en investigació, desenrotllament i innovació  
L'objecte d'este acord marc d'investigació, desenrotllament i innovació que se subscriu entre la Conselleria de Sanitat, l'Agència Valenciana de Salut, la Universitat de València i Nephrocare E-Services Spain, SL, serà l'impuls d'un projecte per a la investigació en intel·ligència computacional a fi de desenrotllar una solució modular per a l'anàlisi intel·ligent de dades per a la millora de la gestió integral del sistema sanitari, augmentar la qualitat en l'assistència i diagnòstic del pacient i optimitzar els costos dels sistemes sanitaris.   
El desenrotllament de les actuacions concretes dins d'este acord marc d'investigació, desenrotllament i innovació estaran regulades per convenis específics de col·laboració, que se subscriuran entre les parts a l'empara d'aquell.  
  
Segona. Fases de desenrotllament de l'acord marc d'investigació, desenrotllament i innovació.  
El desplegament de l'acord marc d'investigació, desenrotllament i innovació està previst que s'efectue en tres fases, d'aproximadament un any de duració cada una d'elles, i podran identificar-se en els termes següents:  
Fase I. Investigació. La primera fase de l'acord marc d'investigació, desenrotllament i innovació se centrarà en l'anàlisi amb fins científics de la informació poblacional continguda en els sistemes d'informació de l'Agència Valenciana de Salut, així com de la informació que Nephrocare E-Services Spain, SL, té a la seua disposició a través del grup Fresenius Medical Care.  
L'anàlisi de les esmentades dades poblacionals, s'efectuarà sempre sota el respecte i l'acatament de les metodologies i normatives establides per la Conselleria de Sanitat i l'Agència Valenciana de Salut, de la Llei Orgànica 15 1999/, de 13 de desembre, de Protecció de Dades de Caràcter Personal, i el seu reglament de desplegament, o segons el cas, qualsevol altra llei o regulació que resulte aplicable atenent a altres jurisdiccions que puguen veure's involucrades. En estes anàlisis es treballarà amb distintes tècniques en intel·ligència computacional, entre altres, les basades en algoritmes de Xarxes Neuronals Artificials (Artificial Neural Networks - ANN) que s'aplicaren per a la millora dels processos assistencials tant en fase de tractament com de diagnòstic, i que formen part del saber fer del grup d'investigació IDAL (Intelligent Data Analysis Laboratory) de la Universitat de València.   
  
Fase II. Experimentació. La segona fase de l'acord marc d'investigació, desenrotllament i innovació se centrarà a testar per mitjà d'assajos clínics que els models teòrics obtinguts en la fase d'investigació oferixen els resultats clínics i d'optimització. Es durà a terme en la xarxa de clíniques de què dispose Nephrocare E-Services Spain, SL, a través del grup Fresenius Medical Care, en l'Oficina Clinical Research Organization (CRO), així com en la Conselleria de Sanitat a través dels centres de l'Agència Valenciana de la Salut.  
Fase III. Desenrotllament i implantació de la solució modular. L'última fase de l'acord marc d'investigació, desenrotllament i innovació servirà per a dur a terme el desenrotllament de la solució modular en la qual s'integraren els models que s'hagen constatat factibles en la fase d'experimentació.  
  
Tercera. Abast de la participació de cada un dels intervinents de l'acord marc de col·laboració en investigació, desenrotllament i innovació  
L'abast de la participació de cada un dels intervinents de l'acord marc d'investigació, desenrotllament i innovació serà la següent:  
  
  
Conselleria de Sanitat i Agència Valenciana de Salut  
Fase I (Fase d'investigació): La Conselleria de Sanitat, a través de l'Agència Valenciana de Salut, participarà per mitjà de la subscripció d'un conveni específic de col·laboració per a la posada a disposició de dades poblacionals de forma anònima i la creació d'un grup de treball que aportarà el coneixement d'especialistes clínics i informàtics respecte de l'estructura de dades a analitzar, de diferents indicadors del sistema d'informació de la Conselleria de Sanitat així com d'altres qüestions assistencials que puguen necessitar-se en el projecte. Este equip de treball estarà en coordinació amb els equips humans estructurats per part de Nephrocare E-Services Spain, SL, i la Universitat de València.  
  
Fase II (Fase d'experimentació): La Conselleria de Sanitat a través de l'Agència Valenciana de Salut participarà, per mitjà de la subscripció dels convenis oportuns, en els assajos clínics amb els models factibles obtinguts a partir dels algoritmes de Xarxes Neuronals Artificials de la fase d'investigació.  
Fase III (Desenrotllament i implantació de la solució modular): La Conselleria de Sanitat i l'Agència Valenciana de Salut participaran per mitjà de la subscripció d'un conveni específic de col·laboració a fi de possibilitar el desenrotllament d'una solució modular que integre els models ja constatats científicament, així com per a l'establiment d'assajos i proves pilot dels models implantats en l'aplicació.  
  
  
Universitat de València  
Fase I (Fase d'investigació): La Universitat de València participarà amb personal investigador del grup IDAL, amb coneixement i experiència provada en intel·ligència computacional, que formarà part de l'equip de treball que s'ocuparà de la instrumentació de models sobre algoritmes de Xarxes Neuronals Artificials (Artificial Neural Networks - ANN) i de l'anàlisi teòrica de les dades processades pels models desenrotllats.   
Fase II (Fase d'experimentació): La Universitat de València participarà a través del personal investigador del grup IDAL en l'anàlisi dels resultats dels assajos clínics realitzats en la xarxa de clíniques a disposició de Nephrocare E-Services Spain, SL, així com dels centres de l'Agència Valenciana de Salut, a l'efecte d'esmenar els errors i millorar els models desenrotllats sobre algoritmes de Xarxes Neuronals Artificials (Artificial Neural Networks - ANN) en la fase d'investigació.   
  
Fase III (Desenrotllament i implantació de la solució modular): La Universitat de València participarà en esta fase a fi d'adaptar les dades que es vagen obtenint dels assajos i millorar d'esta manera els models que es vagen implantant en la solució modular.  
La participació de la Universitat de València en les tres fases, es regularà per mitjà de la subscripció dels oportuns convenis específics.  
  
  
Nephrocare E-Services Spain, SL  
Fase I (Fase d'investigació): Nephrocare E-Services Spain, SL, participarà en el conveni específic de col·laboració que puga establir-se amb la Conselleria de Sanitat i l'Agència Valenciana de Salut per a la creació del grup de treball que aportarà el coneixement d'especialistes clínics i informàtics respecte de l'estructura de dades a analitzar dels diferents indicadors del sistema d'informació de la Conselleria de Sanitat.   
Fase II (Fase d'experimentació): Nephrocare E-Services Spain, SL participarà efectuant els assajos clínics amb els models factibles obtinguts a partir dels algoritmes de Xarxes Neuronals Artificials de la fase d'investigació en la xarxa de clíniques de què dispose i en l'oficina CRO.  
Fase III (Desenrotllament i implantació de la solució modular): Nephrocare E-Services Spain, SL, participarà per mitjà de la subscripció d'un conveni específic de col·laboració en la implantació i el desenrotllament d'una solució modular que integre els models ja constatats científicament en la segona fase del projecte, i amb este fi crearà un equip de treball que actuarà en coordinació amb els equips de la Conselleria de Sanitat i de l'Agència Valenciana de Salut.  
A més finançarà, en els termes que hagen sigut acordats prèviament, els costos de personal que siguen necessaris per al desenrotllament del projecte i participarà, si és el cas, en les proves pilot i assajos dels models que es realitzen en els centres de l'Agència Valenciana de Salut.  
Finalment Nephrocare E-Services Spain, SL, participarà junt amb la Conselleria de Sanitat i l'Agència Valenciana de Salut en la fase de desenrotllament industrial i d'explotació comercial de la solució modular, i estructurarà per a això els mitjans materials i humans necessaris per a dur a terme l'expansió del producte resultant del projecte que es desenrotlle a l'empara del present acord marc d'investigació, desenrotllament i innovació i dels convenis de col·laboració específics.  
  
Quarta. Desenrotllament dels convenis específics de col·laboració  
Cada actuació en el context del present acord marc d'investigació, desenrotllament i innovació, podrà ser objecte de conveni específic de col·laboració, de caràcter bilateral o multilateral entre les parts intervinents, segons siga procedent en cada un dels casos, que haurà de detallar, entre altres, els aspectes següents:  
- Definició dels objectius que es perseguixen. Descripció del pla de treball, que inclourà les distintes fases d'este i la cronologia del seu desenrotllament.  
- Obligacions i responsabilitats, així com les aportacions en diners o en espècie que han d'efectuar les parts.  
- Conseqüències de l'incompliment de qualsevol de les obligacions i responsabilitats establides.  
- Normes per a l'establiment de les compensacions econòmiques i distribució de riscos-resultats, que si és el cas es deriven de l'acció que es desitja dur a terme.  
- Normes per a la coordinació, execució i funcionament del projecte.  
- Presentació d'informes, actualitzacions, monitorització i elaboració d'informes finals de cada fase del projecte.  
- Nom de les persones per cada una de les parts que es responsabilitzaran de cada conveni.  
- Béns d'equipament aportats per cada una de les parts i el seu destí final.   
- L'assignació de la propietat de tots els resultats, invencions, know-how, drets de propietat intel·lectual i ús d'estos resultats.  
  
- La confidencialitat i el dret a publicar.  
  
En tot cas, les col·laboracions esmentades quedaran sotmeses als estatuts interns de les entitats firmants, en la forma que establisquen els convenis específics, tenint en compte la naturalesa de la col·laboració i el centre on es realitze el treball.  
  
Quinta. Establiment d'una comissió mixta  
Per a facilitar el seguiment i compliment dels convenis específics de col·laboració, es constituirà una comissió mixta paritària integrada per quatre representants, un per cada part intervinent en el present acord marc de col·laboració en investigació, desenrotllament i innovació. L'esmentada comissió es constituirà en el termini de 30 dies, comptats a partir de la data de la firma del present acord marc.  
Les parts es comprometen a negociar de bona fe les pautes sobre el funcionament d'esta comissió i amb este fi haurà de determinar, entre altres qüestions, la seua convocatòria, la solució dels conflictes entre representants, els drets de vot i les majories requerides, els drets de veto dels representants, el nombre de vots de cada membre (per exemple, depenent de la quantitat contribuïda per l'esmentat membre, etc.).   
  
La Comissió Mixta dictarà les seues pròpies normes de funcionament, i respectarà el que preveuen els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es reunirà a petició d'alguna de les parts, i almenys una vegada a l'any.  
  
Sexta. Propietat intel·lectual, industrial i confidencialitat  
Com a norma general, les parts del present conveni actuaran de manera que no es lesione la propietat intel·lectual o d'explotació de les parts, mantenint l'adequada confidencialitat mútua. En particular, cada part mantindrà la confidencialitat de tota aquella informació que siga proporcionada pels altres partícips, així com dels resultats obtinguts o generats al llarg del projecte com a conseqüència d'esta informació. Així mateix, es comprometen a no revelar la informació confidencial a un tercer.  
Les parts només podran utilitzar la informació confidencial als efectes de poder portar a terme este acord marc així com el projecte. Qualsevol altre ús només està permés amb el consentiment previ per escrit de la part que els pose a la seua disposició. Els acords específics de col·laboració establiran específicament la confidencialitat, l'abast de l'ús i la protecció d'informació confidencial, i les excepcions sobre este respecte.  
Els drets que s'atorguen, estaran regulats pels convenis específics de col·laboració formalitzats a este efecte entre les parts, salvaguardant el que establixen les normes internes de les entitats intervinents i en la llei.  
  
Sèptima. Repercussió econòmica  
L'aplicació i execució d'este acord, incloent-hi a l'efecte tots els actes jurídics que puguen dictar-se per al desenrotllament o execució d'este, no podrà tindre cap incidència en la dotació de tots i cada un dels capítols de gasto assignats a la Conselleria de Sanitat i a l'Agència Valenciana de Salut en la data de subscripció, i en tot cas haurà de ser atesa amb els mitjans personals i materials de la conselleria competent per raó de la matèria.  
  
Huitena. Entrada en vigor i duració  
El present acord entrarà en vigor en el moment de la seua firma i tindrà una duració de tres anys, renovables de manera expressa i per escrit, per períodes la duració dels quals estarà determinada per l'acord exprés de les parts.   
Els tràmits per a la seua renovació hauran d'iniciar-se almenys tres mesos abans del seu venciment.  
  
Novena. Modificació i resolució  
Les parts podran modificar el present document en qualsevol moment per mutu acord.  
Es consideren causes de resolució del present acord marc d'investigació, desenrotllament i innovació, a més de l'esgotament de la seua vigència:  
A. L'incompliment manifest de les obligacions assumides per qualsevol de les parts.  
B. L'acord mutu de les parts.  
C. La denúncia expressa i motivada d'una de les parts davant de la Comissió de Seguiment, i la seua ratificació posterior per esta en el termini màxim d'un mes. En el cas de denúncia de l'acord marc d'investigació, desenrotllament i innovació, es tindrà present la vigència d'accions, a l'empara de convenis específics que puguen estar en vigor.  
  
D. Desaparició de les circumstàncies que el van originar.  
  
Deu. Jurisdicció  
Les parts convenen que el present acord i les obligacions que se'n deriven estan subjectes a l'ordenament jurídic espanyol.  
La Conselleria de Sanitat de la Generalitat Valenciana, l'Agència Valenciana de Salut, la Universitat de València i Nephrocare E-Services Spain, SL, es comprometen a resoldre de manera amistosa qualsevol desacord que puga sorgir en el desplegament del present acord marc.  
  
En cas de conflicte per divergències en la interpretació o execució del present acord marc, les parts acorden sotmetre's a la normativa processal aplicable específicament.  
  
En prova de conformitat, les parts firmen per triplicat exemplar.  
  
  
Per la Conselleria de Sanitat i l'Agència Valenciana de Salut, el conseller de Sanitat: Luis Rosado Bretón.  
Per la Universitat de València, el rector: Esteban Morcillo Sánchez.  
Per Nephrocare E-Services Spain, SL, l'administrador solidari: Ricardo Pedro Arias Duval.